text: Skærpet straf for produktion af fyrværkeri i Andst 
  25 juni 2013 kl. 04.36
  Ulovlig produktion og salg af kanonslag har udløst en dom på fængsel i et år og tre måneder ved landsretten.
  Vestre Landsret har skærpet straffen i sagen om ulovlig produktion af fyrværkeri i St. Andst ved Vejen.
  Den 42-årige Claus Nielsen er mandag idømt fængsel i et år og tre måneder, hvilket er tre måneder mere, end hvad byretten nåede frem til i april sidste år.
  Anklageren havde krævet en straf på fængsel i to år, oplyser hans forsvarer, advokat Mette Grith Stage.
  Produktionen foregik på den gamle CF-gård, og ved en eksplosion i oktober 2011 omkom et kærestepar fra Brørup.
  De dræbte var dog selv medskyldige i eksplosionen, og derfor er der i straffesagen ikke rejst tiltale med hensyn til de to dødsfald.
  Ud over fængsel idømmes den 42-årige en bøde på 80.000 kroner, ligesom 80.000 kroner konfiskeres som udbytte i forbindelse med fremstillingen af de farlige varer.
  Sammen med parret og en fjerde person havde Claus Nielsen indrettet den illegale fabrik, hvor der blev produceret et større antal kanonslag.
  Den fjerde, der er 34 år, har mandag fået stadfæstet byrettens dom på fængsel i tre måneder.
  